એક બાપ-દીકરાની આ સાવ સાચી વાત છે. એક વખત બાપે દીકરાને પૂછ્યું કે, તને મારો ડર લાગે? દીકરાએ કહ્યું, હા, ડર લાગે છે. પિતાને આશ્ચર્ય થયું. તેણે કહ્યું કે, હું તો તને ક્યારેય કોઈ વાતમાં ખિજાયો નથી. ક્યારેય તારા પર ગુસ્સે થયો નથી. દીકરાએ કહ્યું, એટલે જ ડર લાગે છે. ક્યાંક તમે કોઈ વાતે હર્ટ ન થઈ જાવ. તમે ક્યારેય ગુસ્સો નથી કરતાને એટલે કંઈ પણ કરતી વખતે એવો વિચાર આવી જાય છે કે ક્યાંક તમને ન ગમે એવું તો મારાથી કંઈ થઈ નહીં જાય ને. જે લોકો ગુસ્સો નથી કરતા એના લોકો એ ગુસ્સે થાય એવો મોકો જ ન આપવાની દરકાર રાખતા હોય છે.